b'\n_START_ARTICLE_\nBente Mikkelsen\n_START_SECTION_\nBiografi\n_START_PARAGRAPH_\nMikkelsen er utdannet lege og er spesialist i f\xc3\xb8dselshjelp og kvinnesykdommer (1996) og har mastergrad i helseadministrasjon og ledelse ved Institutt for Helseledelse og Helse\xc3\xb8konomi, Universitetet i Oslo (2001 og 2015) samt utdanning i Executive Global Health Diplomacy, The Graduate Institute, Geneva (2014)._NEWLINE_Hun jobbet som lege ved Sykehuset \xc3\x98stfold og Rikshospitalet, inntil hun i 2001 tiltr\xc3\xa5dte som viseadministrerende direkt\xc3\xb8r i Helse \xc3\x98st, hvor hun tok over som administrerende direkt\xc3\xb8r januar 2006. Hun var administrerende direkt\xc3\xb8r for Helse S\xc3\xb8r-\xc3\x98st fra 21. mai 2007 til 1. november 2012. I l\xc3\xb8pet av \xc3\xa5rene hun ledet helseregionen, startet en av de mest omfattende omorganiseringsprosesser i norsk helsevesen. Prosessen var politisk initiert._NEWLINE_Fra 2013 har hun v\xc3\xa6rt ansatt i Verdens helseorganisasjon, WHO, der hun arbeider innen global helse, \xc2\xa0ikke-smittsomme sykdommer, og leder sekretariatet for the Global Coordination Mechanism on noncommunicable diseases for \xc3\xa5 bringe\xc2\xa0medlemsland, FN-organisasjoner, akademi, sivilt samfunn og privat sektor sammen for \xc3\xa5 redusere\xc2\xa0 prematur d\xc3\xb8delighet fra kreft, diabetes, hjerte-kar og lungesykdommer. Mikkelsen har innehatt flere tillitsverv. Hun har blant annet v\xc3\xa6rt leder i \xc3\x98stfold L\xc3\xa6geforening (1994\xe2\x80\x931997), leder i Overlegeforeningen (2000) og sentralstyremedlem i Den norske legeforening (1998\xe2\x80\x932001). Hun har v\xc3\xa6rt styreleder i en rekke sykehusstyrer og innehatt flere internasjonale tillitsverv. Hun har dessuten v\xc3\xa6rt styreleder i\xc2\xa0 Den Norske Turistforening, avd. Oslo og omegn, og medlem av representantskap og valgkomite i Kommunal Landspensjonskasse, KLP._NEWLINE_Bente Mikkelsen er opprinnelig fra Sarpsborg. Hun er gift og har tre barn.'